寄題周丞相平園
作者：陸游
朝代：宋

paragraphs: 先生道心平如砥，秋毫忿慾何曾起。
漫將周易著床頭，本不洗心那洗耳。
先生國論如砥平，三朝倚之作權衡。
泰階兩兩元不動，自然萬里無欃槍。
如今歸來曲肱卧，世事無窮俱看破。
不栽桃李不鉏蘭，山僧野叟時來過。
吾儕七十固已壽，更到期頤亦何有。
倘知生死本自平，拈放一邊如把酒。